b'\n_START_ARTICLE_\nIlja Bryzgalov\n_START_SECTION_\nVuodet Ven\xc3\xa4j\xc3\xa4ll\xc3\xa4 & NHL-varaus Anaheim Ducksiin\n_START_PARAGRAPH_\nBryzgalov aloitti j\xc3\xa4\xc3\xa4kiekkouransa HK Lada Toljattin organisaatiossa, ja siten Toljatti on Bryzgalovin kasvattajaseura. Bryzgalov pelasi Lada Toljattin reservijoukkueessa 16-vuotiaasta asti, vuodet 1996\xe2\x80\x931998 eli yhteens\xc3\xa4 kolmen kautta. Kun Toljattin reservijoukkue putosi kauden 1998\xe2\x80\x931999 j\xc3\xa4lkeen Ven\xc3\xa4j\xc3\xa4n toiseksi korkeimmalta sarjatasolta Vys\xc5\xa1aja Ligasta maan kolmanneksi korkeimmalle sarjatasolle, Bryzgalov j\xc3\xa4tti joukkueen. H\xc3\xa4n siirtyi alkukaudeksi 1999\xe2\x80\x932000 pelaamaan Vys\xc5\xa1aja Ligan HK Spartak Moskovan reservijoukkueeseen. Bryzgalov kuitenkin edusti uutta seuraansa vain 10 ottelussa, kunnes h\xc3\xa4n siirtyi Spartakin organisaatiosta takaisin Lada Toljattin organisaatioon. Bryzgalov pelasi viel\xc3\xa4 kaksi ottelua Toljattin reservijoukkueessa, ennen kuin h\xc3\xa4net nostettiin kesken kauden 1999\xe2\x80\x932000, reserveist\xc3\xa4 HK Lada Toljattin joukkueeseen Ven\xc3\xa4j\xc3\xa4n p\xc3\xa4\xc3\xa4sarjatasolle Superligaan. N\xc3\xa4in alkoi Bryzgalovin p\xc3\xa4\xc3\xa4sarjaura 19-vuotiaana. Bryzgalov sai mahdollisuuden Toljattin maalilla ja otti melkein saman tien joukkueen ykk\xc3\xb6smaalivahdin paikan itselleen. _NEWLINE_Bryzgalov pelasi ensimm\xc3\xa4isell\xc3\xa4 kaudellaan Toljatissa 14 p\xc3\xa4\xc3\xa4sarjaottelua, ja torjuntaprosentti oli erinomainen, 93,0. Lupaava Bryzgalov jatkoi loisto-otteitaan Superligan pudotuspeleiss\xc3\xa4, joissa h\xc3\xa4n vartioi Toljattin maalia seitsem\xc3\xa4ss\xc3\xa4 ottelussa, joiden torjuntaprosentti oli 94,7\xc2\xa0%._NEWLINE_Bryzgalovin erinomaiset otteet Toljattin maalilla her\xc3\xa4ttiv\xc3\xa4t useiden seurojen mielenkiinnon NHL:\xc3\xa4\xc3\xa4 my\xc3\xb6ten. Lopulta Bryzgalovin varasi NHL:\xc3\xa4\xc3\xa4n, NHL:n vuoden 2000 varaustilaisuudessa Mighty Ducks of Anaheim. Anaheim varasi Bryzgalovin varaustilaisuuden toisella kierroksella varausnumerolla 44._NEWLINE_Kauden 2000\xe2\x80\x932001 Bryzgalov aloitti Toljattin ykk\xc3\xb6smaalivahtina ja s\xc3\xa4ilytti asemansa kauden loppuun asti. H\xc3\xa4n Superligan runkosarjassa 34 ottelua ja torjui joukkueensa pudotuspeleihin. Pudotuspeleiss\xc3\xa4 Toljattin taival katkesi kuitenkin jo ensimm\xc3\xa4isell\xc3\xa4 kierroksella, vaikka Bryzgalovin oli maalilla erinomainen. H\xc3\xa4nen torjuntaprosenttinsa pudotuspeleist\xc3\xa4 oli 92,5. Kauden j\xc3\xa4lkeen 21-vuotias Bryzgalov siirtyi Pohjois-Amerikkaan h\xc3\xa4net varanneeseen Mighty Ducks of Anaheimin joukkueeseen.\n_START_SECTION_\nEnsimm\xc3\xa4iset NHL-vuodet Anaheim Ducksissa\n_START_PARAGRAPH_\nBryzgalov tuli vuonna 2001 Pohjois-Amerikkaan Anaheimin harjoitusleirille. H\xc3\xa4n ei onnistunut leirill\xc3\xa4 vakuuttamaan tarpeeksi Anaheimin valmennusjohtoa, jotta olisi syrj\xc3\xa4ytt\xc3\xa4nyt Mighty Ducksin maalivahdeista Jean-Sebastien Gigueren tai Martin Gerberin ja saanut aloittaa kauden NHL:ss\xc3\xa4 Mighty Ducks of Anaheimissa. Niinp\xc3\xa4 Bryzgalov aloitti ensimm\xc3\xa4isen Pohjois-Amerikan kautensa Mighty Ducksin farmijoukkueessa AHL-liigassa Cincinnati Mighty Ducksissa. H\xc3\xa4n pelasi l\xc3\xa4hes koko kauden 2001\xe2\x80\x932002 Cincinnatissa. Kesken kauden 2001\xe2\x80\x932002 Bryzgalov kuitenkin nostettiin NHL:\xc3\xa4\xc3\xa4n Mighty Ducks of Anaheimin joukkueeseen, ja h\xc3\xa4n pelasi  lyhyell\xc3\xa4 NHL-komennuksellaan my\xc3\xb6s ensimm\xc3\xa4isen NHL-pelins\xc3\xa4 Bryan Murrayn ollessa Ducksin p\xc3\xa4\xc3\xa4valmentajana. Ensimm\xc3\xa4isess\xc3\xa4 NHL-peliss\xc3\xa4\xc3\xa4n Bryzgalov pelasi hyv\xc3\xa4n ottelun, jossa h\xc3\xa4nen torjuntaprosenttinsa oli 91,7. Cincinnati Mighty Ducksissa Bryzgalov pelasi kaudella 2001\xe2\x80\x932002 kaikkiaan 45 AHL-ottelua._NEWLINE_Kauden 2002\xe2\x80\x932003 Bryzgalov pelasi kokonaan Cincinnati Mighty Ducksissa AHL:ss\xc3\xa4, sill\xc3\xa4 Anaheimin uusi p\xc3\xa4\xc3\xa4valmentaja Mike Babcock luotti Bryzgalovin sijasta Gerberiin ja Giguereen eik\xc3\xa4 nostanut Bryzgalovia kertaakaan Mighty Ducks of Anaheimin NHL-joukkueeseen. Bryzgalov pelasi Cincinnatin maalilla 54 ottelua, mutta ei onnistunut auttamaan joukkuetta AHL:n pudotuspeleihin._NEWLINE_Kaudella 2003\xe2\x80\x932004 Bryzgalov pelasi huippukauden Cincinnati Mighty Ducksin riveiss\xc3\xa4 AHL:ss\xc3\xa4. H\xc3\xa4n pelasi 64 ottelua, torjuntaprosentilla 91,9 ja torjui Cincinnatin my\xc3\xb6s AHL:n pudotuspeleihin, jossa joukkue eteni aina toiselle kierrokselle asti. Hyv\xc3\xa4t otteet Cincinnatissa alkukaudella toivat my\xc3\xb6s tilaisuuden NHL:ss\xc3\xa4 ja Bryzgalov pelasikin yhden NHL-ottelun kaudella 2003\xe2\x80\x932004._NEWLINE_Vuonna 2004, NHL:n ty\xc3\xb6ehtosopimus p\xc3\xa4\xc3\xa4ttyi, ja koska NHL:n johdolla ja pelaajayhdistys NHLPA:lla oli erimielisyyksi\xc3\xa4 tulevasta palkkakatosta, ei uutta ty\xc3\xb6ehtosopimusta onnistuttu sopimaan kaudelle 2004\xe2\x80\x932005, ja niinp\xc3\xa4 julistettiin ett\xc3\xa4 kausi 2004\xe2\x80\x932005 olisi NHL:n ty\xc3\xb6sulkukausi, ja n\xc3\xa4in ollen NHL:\xc3\xa4\xc3\xa4 ei pelattaisi kaudella 2004\xe2\x80\x932005 lainkaan. Bryzgalov pelasi kauden j\xc3\xa4lleen Anaheimin farmiseurassa Cincinnatissa. H\xc3\xa4n pelasi Cincinnatin riveiss\xc3\xa4 36 AHL-runkosarjaottelua ja seitsem\xc3\xa4n pudotuspeliottelua kaudella 2004\xe2\x80\x932005._NEWLINE_Kaudella 2005\xe2\x80\x932006 Bryzgalov teki viimein l\xc3\xa4pimurtonsa NHL:ss\xc3\xa4, pelattuaan ensin AHL:ss\xc3\xa4 nelj\xc3\xa4 kautta. Bryzgalov sai tilaisuuden Mighty Ducksin kakkosmaalivahtina, kun Anaheimin seurajohto osoitti luottamustaan Bryzgaloviin kauppaamalla Martin Gerberin Carolina Hurricanesiin. Bryzgalov pelasi kaudella 2005\xe2\x80\x932006 Mighty Ducksin maalilla 31 NHL:n runkosarjan ottelua, hyv\xc3\xa4ll\xc3\xa4 torjuntaprosentilla 91,0. Bryzgalov pelasi Mighty Ducksin maalilla kaudella 2005\xe2\x80\x932006, my\xc3\xb6s yhdeks\xc3\xa4n pudotuspeliottelua, kun joukkueen ykk\xc3\xb6smaalivahti Jean-Sebastien Gigueren olli loukkaantuneena. Pudotuspeleiss\xc3\xa4 Bryzgalovin torjuntaprosentti oli erinomainen 94,4. Pudotuspeleiss\xc3\xa4 Mighty Ducks eteni aina L\xc3\xa4ntisen konferenssin finaaliin asti, jossa se kuitenkin h\xc3\xa4visi Edmonton Oilersille voiton 4\xe2\x80\x931 ja putosi Stanley Cupin finaalista.\n_START_SECTION_\nStanley Cup-voitto Anaheim Ducksissa ja siirto Phoenix Coyotesiin\n_START_PARAGRAPH_\nVuonna 2006 Mighty Ducks of Anaheim muutti nimens\xc3\xa4 Anaheim Ducksiksi. Bryzgalovin asema joukkueessa pysyi yh\xc3\xa4 edelliskauden tapaan kakkosmaalivahtina. NHL:n runkosarjassa kaudella 2006\xe2\x80\x932007, Bryzgalov pelasi Ducksin maalilla 27:ss\xc3\xa4 ottelussa, torjuntaprosentilla 90,7 ja torjui joukkueelleen 10 voittoa. Giguere kuitenkin kantoi p\xc3\xa4\xc3\xa4vastuun Ducksin maalilla ja oli ykk\xc3\xb6smaalivahti my\xc3\xb6s pudotuspeleiss\xc3\xa4. Pudotuspeleiss\xc3\xa4 Ducks oli voitokas aina L\xc3\xa4nnen konferenssifinaaleihin asti. Tuolloin Giguere kuitenkin joutui j\xc3\xa4\xc3\xa4m\xc3\xa4\xc3\xa4n pois joukkueen vahvuudesta henkil\xc3\xb6kohtaisten syiden vuoksi. Tuolloin p\xc3\xa4\xc3\xa4valmentaja Randy Carlyle nosti Bryzgalovin Ducksin ykk\xc3\xb6svahdiksi konferenssifinaali-sarjan ajaksi. Bryzgalov pelasi Ducksin maalilla konferenssifinaali-sarjan erinomaisesti ja takasi torjunnoillaan Ducksin voiton ottelusarjasta Detroit Red Wingsi\xc3\xa4 vastaan voitoin 4\xe2\x80\x932. Bryzgalov torjui ottelusarjassa Ducksille joukkueen nelj\xc3\xa4st\xc3\xa4 voitosta kolme ja Bryzgalovin torjuntaprosentti ottelusarjasta oli 92,2. Voitettuaan konferenssifinaali-sarjan Ducks eteni Stanley Cupin finaaleihin, joissa Ducksin maalille palasi Giguere. Ducks voitti Stanley Cupin finaaleissa Ottawa Senatorsin voitoin 4\xe2\x80\x931 ja voitti NHL:n mestaruuden, Stanley Cupin ensi kertaa historiassaan, Bryzgalovin ollessa t\xc3\xa4rke\xc3\xa4 osa Cupin voittanutta joukkuetta. _NEWLINE_Bryzgalov oli Nikolai Habibulinin j\xc3\xa4lkeen vasta toinen ven\xc3\xa4l\xc3\xa4ismaalivahti, joka voitti Stanley Cupin ja on saanut omakseen Stanley Cup- sormuksen._NEWLINE_Bryzgalovin asema Anaheim Ducksin joukkueessa k\xc3\xa4vi hankalaksi, sill\xc3\xa4 Giguere sai joukkueeseen uuden pitk\xc3\xa4n jatkosopimuksen ja Ducksiin hankittiin my\xc3\xb6s uusi maalivahti, sveitsil\xc3\xa4inen Jonas Hiller. Brian Burke yritti kaupata Bryzgalovia ennen kauden 2007\xe2\x80\x932008 alkua, mutta siirto kuitenkin estyi. Bryzgalov aloitti kauden 2007\xe2\x80\x932008 Ducksissa ja pelasi yhdeks\xc3\xa4n ottelua Ducksille NHL:n runkosarjassa, kunnes siirtyi kesken kauden Wayne Gretzkyn valmentamaan Phoenix Coyotesiin. Coyotes poimi Bryzgalovin siirtolistalta 17. marraskuuta 2007, jonka j\xc3\xa4lkeen ven\xc3\xa4l\xc3\xa4ismaalivahti siirtyi v\xc3\xa4litt\xc3\xb6m\xc3\xa4sti Phoenixiin.\n_START_SECTION_\nPhoenix Coyotes\n_START_PARAGRAPH_\nWayne Gretzky ilmoitti Bryzgaloville heti, t\xc3\xa4m\xc3\xa4n saavuttua Phoenix Coyotesin joukkueeseen, ett\xc3\xa4 Bryzgalov on joukkueen ykk\xc3\xb6smaalivahti ja Gretzky luottaisi h\xc3\xa4neen kuin kallioon. Bryzgalov on my\xc3\xb6hemmin kuvaillut, ett\xc3\xa4 noiden sanojen kuuleminen Gretzkyn suusta oli "upeaa". Gretzky osoittikin luottoa Bryzgaloviin, sill\xc3\xa4 ven\xc3\xa4l\xc3\xa4ismaalivahti pelasi Phoenixin kauden kaikki j\xc3\xa4ljell\xc3\xa4 olevat ottelut. Bryzgalov kiitti luottamuksesta torjumalla uransa kolmannen nollapelin, Coyotes-debyytiss\xc3\xa4\xc3\xa4n ja yhteens\xc3\xa4 Bryzgalov pelasi kauden 2007\xe2\x80\x932008 55 ottelua Phoenixille, erinomaisella torjuntaprosentilla 92,1\xc2\xa0%. Bryzgalovin hyv\xc3\xa4t otteet maalinsuulla eiv\xc3\xa4t kuitenkaan olleet tarpeeksi, nostamaan Phoenixia pudotuspeleihin._NEWLINE_Toisella kaudellaan joukkueessa Bryzgalov oli j\xc3\xa4lleen selv\xc3\xa4 ykk\xc3\xb6smaalivahti. H\xc3\xa4n pelasi NHL:n runkosarjassa kaudella 2008\xe2\x80\x932009 65 ottelua, torjuntaprosentilla 90,6\xc2\xa0% ja torjui joukkueelleen 26 voittoa. Phoenix Coyotes ei kuitenkaan selvinnyt my\xc3\xb6sk\xc3\xa4\xc3\xa4n kaudella 2008\xe2\x80\x932009 pudotuspeleihin, ja kauden j\xc3\xa4lkeen joukkueen p\xc3\xa4\xc3\xa4valmentaja Wayne Gretzky j\xc3\xa4tti joukkueen, ja joukkueen uudeksi p\xc3\xa4\xc3\xa4valmentajaksi tuli ensi kaudeksi, 2009\xe2\x80\x932010, Dave Tippett._NEWLINE_Kaudella 2009\xe2\x80\x932010, Tippettin valmennuksessa, Phoenixin peli parani ja my\xc3\xb6s Ilja Bryzgalov paransi joukkueen maalinsuulla peli\xc3\xa4\xc3\xa4n edelliskaudesta. Bryzgalov pelasi per\xc3\xa4ti 68 runkosarja-ottelua Phoenix Coyotesin maalilla erinomaisella torjuntaprosentilla 92,0\xc2\xa0% ja torjui joukkueen my\xc3\xb6s NHL:n pudotuspeleihin. Runkosarjassa Bryzgalov kirjautti per\xc3\xa4ti 42 voittoa. Pudotuspeleiss\xc3\xa4 Bryzgalov ei kuitenkaan onnistunut s\xc3\xa4ilytt\xc3\xa4m\xc3\xa4\xc3\xa4n tasoaan yht\xc3\xa4 korkeana, ja Phoenix putosikin jo ensimm\xc3\xa4isell\xc3\xa4 kierroksella. Bryzgalov oli loistavan runkosarjakautensa ansiosta ehdokkaana sek\xc3\xa4 NHL:n arvokkaimmalle pelaajalle jaettavaan Hart Trophyn- ett\xc3\xa4 NHL:n parhaalle maalivahdille my\xc3\xb6nnett\xc3\xa4v\xc3\xa4\xc3\xa4n Vezina Trophyn voittajaksi. Lopulta Bryzgalov ei voittanut kumpaakaan palkintoa, kun Hart Trophy meni Vancouver Canucksin ruotsalais-hy\xc3\xb6kk\xc3\xa4\xc3\xa4j\xc3\xa4 Henrik Sedinille ja Vezina Trophy puolestaan Buffalo Sabresin maalivahdille Ryan Millerille._NEWLINE_Kaudella 2010\xe2\x80\x932011 Bryzgalov s\xc3\xa4ilytti edelleen kiistattoman ykk\xc3\xb6smaalivahdin paikkansa Phoenixissa Dave Tippettin valmennuksessa, Jason LaBarberan ollessa edelliskauden tapaan joukkueen kakkosmaalivahti. Ilja Bryzgalov pelasi j\xc3\xa4lleen erinomaisen runkosarjakauden, torjuntaprosentilla 92,1\xc2\xa0%, mutta pudotuspeleiss\xc3\xa4 Bryzgalov pelasi heikosti, Phoenix h\xc3\xa4visi kaikki nelj\xc3\xa4 pudotuspeliotteluaan, ja Bryzgalovin maalikeskiarvo oli surkea 4,36 maalia/ottelu ja torjuntaprosenttikin oli heikko 87,9\xc2\xa0%.\n_START_SECTION_\nSiirto Philadelphia Flyersiin\n_START_PARAGRAPH_\nKauden j\xc3\xa4lkeen Ilja Bryzgalov kielt\xc3\xa4ytyi allekirjoittamasta uutta sopimusta Phoenixiin. Phoenixin johto yritti ep\xc3\xa4toivoisesti saada Bryzgalovia j\xc3\xa4\xc3\xa4m\xc3\xa4\xc3\xa4n ja lopulta Bryzgalov asetti ehdot joilla h\xc3\xa4n j\xc3\xa4isi Coyotesiin. Bryzgalovin palkkavaatimus oli kuitenkin 10 miljoonaa Yhdysvaltain dollaria, mihin Phoenixilla ei ollut varaa. Niinp\xc3\xa4 Phoenix p\xc3\xa4\xc3\xa4tti myyd\xc3\xa4 Bryzgalovin. Useat seurat olivat kiinnostuneita kokeneesta ven\xc3\xa4l\xc3\xa4isest\xc3\xa4, mutta lopulta Bryzgalov siirtyi Philadelphia Flyersiin, joka sai vaihdossa Bryzgalovin neuvottelu-oikeuksista Matt Clarcksonin, kolmannen kierroksen varausvuoron 2012 varaustilaisuuteen, sek\xc3\xa4 ehdollisen varausvuoron._NEWLINE_Flyers k\xc3\xa4ynnisti neuvottelut Bryzgalovin kanssa ja lopulta osapuolet solmivat per\xc3\xa4ti yhdeks\xc3\xa4n vuoden sopimuksen, jonka aikana Bryzgalov tienaisi yhteens\xc3\xa4 51 miljoonaa dollaria. Ensimm\xc3\xa4isest\xc3\xa4 Flyers-kaudestaan Bryzgalov tienasi 10 miljoonaa dollaria. Tehd\xc3\xa4kseen tilaa Bryzgalovin valtavalle sopimukselle, Flyers myi kapteeninsa Mike Richardsin ja huippumaalintekij\xc3\xa4ns\xc3\xa4 Jeff Carterin. Joukkueeseen liittyiv\xc3\xa4t pelaajakaupoissa Jakub Voracek, Wayne Simmonds ja Brayden Schenn.\n_START_SECTION_\nVaikea ensimm\xc3\xa4inen kausi Philadelphia Flyersiss\xc3\xa4\n_START_PARAGRAPH_\nBryzgalov liittyi Philadelphia Flyersin joukkueeseen vuoden 2011 Philadelphian harjoitusleirille. Philadelphia oli tullut kuuluisaksi "maalivahtien hautausmaana" 1990-luvulta l\xc3\xa4htien, sill\xc3\xa4 kun Ron Hextall lopetti uransa, joukkueessa on ollut lukuisia maalivahteja, jotka ovat ep\xc3\xa4onnistuneet seurassa eiv\xc3\xa4tk\xc3\xa4 ole onnistuneet lunastamaan heihin kohdistettuja odotuksia. 2000-luvulla mm. Robert Esche, Roman Cechmanek, Ray Emery ja Brian Boucher olivat ep\xc3\xa4onnistuneet joukkueen maalilla, ja viimeisin esimerkki oli Iljan maanmies, Sergei Bobrovski, joka oli hyytynyt 2011 pudotuspeleiss\xc3\xa4. Mediassa spekuloitiin olisiko Bryzgalov seuraava alisuorittaja, johon viittasivat h\xc3\xa4nen valtava palkkansa ja hyytyminen pudotuspeleiss\xc3\xa4 edelliskaudella._NEWLINE_Kauden 2011\xe2\x80\x932012 alku oliki Bryzgaloville vaikea, kuten my\xc3\xb6s kakkosvahti Bobrovskille. Philadelphian verkkoon tehtiin paljon maaleja, mutta joukkue teki my\xc3\xb6s itse paljon maaleja, uusien t\xc3\xa4htiens\xc3\xa4 Claude Giroux\'n ja Jaromir Jagrin johdolla. N\xc3\xa4in ollen Philadelphia menestyi Bryzgalovin ep\xc3\xa4varmuudesta huolimatta hyvin. Bryzgalov sanoi karmean 9\xe2\x80\x938 tappio-ottelun Winnipeg Jetsi\xc3\xa4 vastaan, ett\xc3\xa4 "minulla ei ole t\xc3\xa4ll\xc3\xa4 hetkell\xc3\xa4 lainkaan itseluottamusta". Bryzgalov vaihdettiin l\xc3\xa4pi 2011\xe2\x80\x932012 kauden useasti pois maalilta. Loppukaudesta Bryzgalov kuitenkin paransi peli\xc3\xa4\xc3\xa4n Flyersin maalilla, h\xc3\xa4n pelasi nelj\xc3\xa4 nollapeli\xc3\xa4 vain 11 p\xc3\xa4iv\xc3\xa4ss\xc3\xa4, teki uuden Flyersin seuraenn\xc3\xa4tyksen minuuteissa ilman p\xc3\xa4\xc3\xa4stetty\xc3\xa4 maalia ja nosti kauden torjuntaprosenttinsa 90,9:een. 56 pelaamastaan ottelusta Bryzgalov voitti 33._NEWLINE_Flyers sijoittui runkosarjassa lopulta viidenneksi, ja kohtasi pudotuspelien ensimm\xc3\xa4isell\xc3\xa4 kierroksella arkkivihollisensa Pittsburgh Penguinsin. Ottelusarjassa tehtiin todella paljon maaleja ja pelattiin kovaa peli\xc3\xa4. Monien mielest\xc3\xa4 joukkueiden kohtaamiset olivat viihdytt\xc3\xa4vin pudotuspelisarja vuosiin. Philadelphia voitti kolme ensimm\xc3\xa4ist\xc3\xa4 peli\xc3\xa4, joissa Bryzgalov p\xc3\xa4\xc3\xa4sti yhteens\xc3\xa4 kolmetoista maalia, mutta ottelusarjan nelj\xc3\xa4nness\xc3\xa4 kohtaamisessa Pittsburgh n\xc3\xb6yryytti Philadelphiaa 10\xe2\x80\x933. Bryzgalov aloitti ottelun, mutta kesken pelin maalille vaihdettiin Sergei Bobrovski. Bryzgalov kuitenkin vaihdettiin ottelussa viel\xc3\xa4 takaisin Flyersin maalille, kun Bobrovskikaan ei onnistunut ottelussa alkuunkaan. Lopulta Flyers voitti ottelusarjan voitoin 4-2 ja eteni toiselle pudotuspelikierrokselle._NEWLINE_Toisella kierroksella Philadelphia kohtasi New Jersey Devilsin. Bryzgalovin ep\xc3\xa4varmuus maalinsuulla jatkui, eik\xc3\xa4 h\xc3\xa4n lopulta pystynyt auttamaan joukkuettaan jatkoon ottelusarjasta. Devils voitti sarjan voitoin 4\xe2\x80\x931, ja eteni It\xc3\xa4isen konferenssin finaaliin. Bryzgalovin torjuntaprosentti pudotuspeleist\xc3\xa4 oli 88,7\xc2\xa0%.\n_START_SECTION_\nToinen kausi Philadelphia Flyersiss\xc3\xa4, ty\xc3\xb6sulku sek\xc3\xa4 sopimuksen ulososto\n_START_PARAGRAPH_\nNHL-kautta 2012\xe2\x80\x932013 uhkasi j\xc3\xa4lleen ty\xc3\xb6sulku, ja hieman ennen kauden m\xc3\xa4\xc3\xa4r\xc3\xa4tty\xc3\xa4 alkamisp\xc3\xa4iv\xc3\xa4m\xc3\xa4\xc3\xa4r\xc3\xa4\xc3\xa4, ilmoitettiin ett\xc3\xa4 NHL ja pelaajayhdistys eiv\xc3\xa4t olleet p\xc3\xa4\xc3\xa4sseet sopuun uuden sopimuksen ehdoista, ja niinp\xc3\xa4 NHL-kaudeksi 2012\xe2\x80\x932013 julistettiin ty\xc3\xb6sulku._NEWLINE_Bryzgalov siirtyi useiden muiden ven\xc3\xa4l\xc3\xa4ispelaajien tavoin ty\xc3\xb6sulun ajaksi Ven\xc3\xa4j\xc3\xa4lle KHL-liigaan. Bryzgalov liittyi TsSKA Moskovan joukkueeseen 19. syyskuuta 2012. Bryzgalov ehti pelata TsSKA:n maalilla 12 ottelua, ennen kuin ty\xc3\xb6sulku saatiin p\xc3\xa4\xc3\xa4t\xc3\xb6kseen ja kausi alkoi j\xc3\xa4lleen tammikuussa 2013. Bryzgaloville kausi oli vaikea._NEWLINE_H\xc3\xa4n pelasi j\xc3\xa4lleen, edelliskauden tapaan, ajoittain hyvin ja ajoittain heikosti. My\xc3\xb6sk\xc3\xa4\xc3\xa4n kakkosvahti Steve Mason ei onnistunut Flyersin maalinsuulla, h\xc3\xa4nen ollessaan torjuntavuorossa. Flyers romahti alkukaudesta aivan it\xc3\xa4isen konferenssin h\xc3\xa4nt\xc3\xa4p\xc3\xa4\xc3\xa4h\xc3\xa4n, mutta alkoi my\xc3\xb6hemmin nousta sarjataulukossa yl\xc3\xb6sp\xc3\xa4in. Kiri kuitenkin hyytyi, ja lopulta Philadelphia ei selvinnyt edes pudotuspeleihin kaudella 2012\xe2\x80\x932013. Bryzgalov pelasi Flyersille runkosarjassa 40 ottelua, torjuntaprosentilla 90,0\xc2\xa0%. L\xc3\xa4pi kauden ja sen j\xc3\xa4lkeen Flyersin fanit arvostelivat Bryzgalovia, ja ven\xc3\xa4l\xc3\xa4ismaalivahdin heikkoja otteita pidettiin suurimpana syyn\xc3\xa4 Flyersin romahdukseen._NEWLINE_Heikon kauden j\xc3\xa4lkeen Bryzgalov ripitti toimittajat ja heid\xc3\xa4n "ala-arvoiset arvionsa, joista voi p\xc3\xa4\xc3\xa4tell\xc3\xa4 etteiv\xc3\xa4t he (toimittajat) tajua j\xc3\xa4\xc3\xa4kiekosta mit\xc3\xa4\xc3\xa4n". Lis\xc3\xa4ksi Bryzgalovin huhuttiin nukkuneen Philadelphia Flyersin kokouksessa, kauden j\xc3\xa4lkeen, mink\xc3\xa4 joukkuetoveri Kimmo Timonen kuitenkin my\xc3\xb6hemmin kiisti J\xc3\xa4\xc3\xa4kiekkolehdess\xc3\xa4. Bryzgalovin ainoaksi valopilkuksi kaudessa 2012\xe2\x80\x932013 j\xc3\xa4i lopulta h\xc3\xa4nen NHL-uransa 200. voitto. Pian kauden j\xc3\xa4lkeen Philadelphia Flyersin toimitusjohtaja Paul Holmgren ilmoitti, ett\xc3\xa4 Philadelphia oli p\xc3\xa4\xc3\xa4tt\xc3\xa4nyt ostaa loput Bryzgalovin sopimuksesta ulos, ja Ilja oli vapautettu seuran palveluksesta. N\xc3\xa4in ollen Bryzgalov pelasi pitk\xc3\xa4st\xc3\xa4 sopimuksestaan Flyersiss\xc3\xa4 vain kaksi vuotta.\n_START_SECTION_\nSiirtohuhut Flyers-potkujen j\xc3\xa4lkeen\n_START_PARAGRAPH_\nHein\xc3\xa4kuun 2013 lopussa, uutisoitiin, ett\xc3\xa4 Bryzgalov oli liittynyt harjoittelemaan Ruotsin Elitserienin joukkueeseen, F\xc3\xa4rjestads BKiin. T\xc3\xa4m\xc3\xa4n j\xc3\xa4lkeen huhumylly Bryzgalovin mahdollisesta siirrosta Ruotsiin, py\xc3\xb6r\xc3\xa4hti k\xc3\xa4yntiin mediassa. Ainakaan toistaiseksi Bryzgalov ei kuitenkaan ole tehnyt sopimusta F\xc3\xa4rjestadiin._NEWLINE_Bryzgalov on sittemmin yhdistettiin my\xc3\xb6s NHL-joukkue Florida Panthersiin, joka mets\xc3\xa4st\xc3\xa4\xc3\xa4 uutta ykk\xc3\xb6smaalivahtia ennen NHL-kauden 2013\xe2\x80\x932014 alkua, aiemman ykk\xc3\xb6smaalivahdin Jos\xc3\xa9 Theodoren j\xc3\xa4tetty\xc3\xa4 seuran. Bryzgalovin siirto kuitenkin muuttui melko ep\xc3\xa4todenn\xc3\xa4k\xc3\xb6iseksi, Panthersin tehty\xc3\xa4 sopimuksen kokeneen, kaksinkertaisen Vezina Trophy-voittajan Tim Thomasin kanssa._NEWLINE_Kauden 2013\xe2\x80\x932014 alkaessa Bryzgalovilla ei ollut sopimusta mink\xc3\xa4\xc3\xa4n NHL-seuran kanssa. Lopulta Bryzgalov solmi lokakuussa 2013 sopimuksen ECHL-liigan Las Vegas Wranglersin kanssa. ECHL on Pohjois-Amerikan kolmanneksi korkein sarjataso, NHL:n ja AHL:n j\xc3\xa4lkeen. Liigaa kutsutaankin usein NHL:n "farmiliigan farmiliigaksi". Bryzgalov kertoi siirron j\xc3\xa4lkeen, ett\xc3\xa4 h\xc3\xa4n aikoo tehd\xc3\xa4 kovasti t\xc3\xb6it\xc3\xa4 ja olla valmiina, kun NHL-mahdollisuus j\xc3\xa4lleen tulee. Lopulta Bryzgalov ei kuitenkaan edustanut Wranglersia yhdess\xc3\xa4k\xc3\xa4\xc3\xa4n ottelussa, sill\xc3\xa4 h\xc3\xa4n alkoi neuvottelemaan NHL-seura Edmonton Oilersin kanssa.\n_START_SECTION_\nPaluu NHL:\xc3\xa4\xc3\xa4n Edmonton Oilersissa\n_START_PARAGRAPH_\nNeuvottelut p\xc3\xa4\xc3\xa4ttyiv\xc3\xa4t sopuun ja 9. marraskuuta 2013 Oilers ilmoitti tehneens\xc3\xa4 Bryzgalovin kanssa alustavan sopimuksen. Oilers kaipasi kovasti huipputason maalivahtia, sill\xc3\xa4 Devan Dubnyk ei onnistunut lunastamaan odotuksia ykk\xc3\xb6svahtina ja kakkosvahti Jason LaBarberan torjuntaprosentti oli kesken kauden NHL:n huonoin. Oilers joutui tekem\xc3\xa4\xc3\xa4n tilaa Bryzgaloville joukkueessaan, sill\xc3\xa4 muuten se ei olisi mahtunut NHL:n palkkakaton puitteisiin. Oilers joutui myym\xc3\xa4\xc3\xa4n avainpuolustajansa Ladislav \xc5\xa0m\xc3\xaddin Calgary Flamesiin. Kaupassa Flamesiin siirtyi yhdess\xc3\xa4 \xc5\xa0m\xc3\xaddin kanssa reservimaalivahti Oliver Roy, ja Oilersin organisaatioon liittyiv\xc3\xa4t t\xc5\xa1ekkihy\xc3\xb6kk\xc3\xa4\xc3\xa4j\xc3\xa4 Roman Hor\xc3\xa1k ja maalivahti Laurent Brossoit. TSN:n mukaan Bryzgalovin sopimus kattaisi loppukauden ja h\xc3\xa4nen palkkansa olisi kolme miljoonaa dollaria._NEWLINE_Bryzgalov pelasi ensin Oilersin farmijoukkueessa, Oklahoma City Baronsissa AHL:ss\xc3\xa4, jossa h\xc3\xa4n ker\xc3\xa4si pelituntumaa kahden ottelun verran. Bryzgalov antautui otteluissa yhteens\xc3\xa4 kuudesti, ja kirjautti torjuntaprosentin 88,0\xc2\xa0%. Pelattuaan kaksi ottelua Baronsin maalilla, Bryzgalov nostettiin Oilersin NHL-kokoonpanoon 22. marraskuuta 2013. Maaliskuussa 2014 Oilers myi Bryzgalovin Minnesota Wildiin.\n_START_SECTION_\nMinnesota ja paluu Anaheimiin\n_START_PARAGRAPH_\nBryzgalov vaihdettiin Minnesotaan vaihdossa nelj\xc3\xa4nnen kierroksen varausvuoroon. H\xc3\xa4n pelasi tilastolla 7-1-3 jakoi peliajan pudotuspeleiss\xc3\xa4 yhdess\xc3\xa4 Darcy Kuemperin kanssa. Minnesota voitti Colorado Avalanchen ensimm\xc3\xa4isell\xc3\xa4 kierroksella, mutta joutui toisella taipumaan Chicago Blackhawksille. Kauden p\xc3\xa4\xc3\xa4tteeksi Bryzgalovista tuli rajoittamattomasti vapaa pelaaja._NEWLINE_Bryzgalovilla ei ollut sopimusta yhdenk\xc3\xa4\xc3\xa4n joukkueen kanssa kaudelle 2014\xe2\x80\x932015. Joulukuussa 2014 Bryzgalov palasi try-out -sopimuksella Anaheimiin, joka solmi lopulta yhden kauden mittaisen ja 2.88 miljoonan dollarin arvoisen sopimuksen h\xc3\xa4nen kanssaan._NEWLINE_Kauden 2015\xe2\x80\x932016 Bryzgalov oli pelaamatta, mutta on sittemmin ilmaissut halunsa palata takaisin tositoimiin. Siirtyminen KHL-liigaan ei kuitenkaan ole vaihtoehto, mm. "perhesyist\xc3\xa4".\n_START_SECTION_\nVen\xc3\xa4j\xc3\xa4n nuorten maajoukkue\n_START_PARAGRAPH_\nIlja Bryzgalov pelasi ensi kerran Ven\xc3\xa4j\xc3\xa4n alle 20-vuotiaiden j\xc3\xa4\xc3\xa4kiekkomaajoukkuessa vuonna 2000, jolloin h\xc3\xa4n pelasi maansa ykk\xc3\xb6smaalivahtina alle 20-vuotiaiden MM-kisoissa 2000, joista Ven\xc3\xa4j\xc3\xa4 voitti MM-hopeaa. Bryzgalovilla oli turnauksen maalivahdeista paras maalikeskiarvo ja torjuntaprosentti.\n_START_SECTION_\nVen\xc3\xa4j\xc3\xa4n A-maajoukkue\n_START_PARAGRAPH_\nBryzgalov teki debyyttins\xc3\xa4 Ven\xc3\xa4j\xc3\xa4n j\xc3\xa4\xc3\xa4kiekkomaajoukkueessa my\xc3\xb6s vuonna 2000, jolloin h\xc3\xa4n oli mukana Ven\xc3\xa4j\xc3\xa4n MM-kisajoukkueessa vuonna 2000. Tuolloin vasta 20-vuotias Bryzgalov oli maansa ykk\xc3\xb6svahti Ven\xc3\xa4j\xc3\xa4ll\xc3\xa4 j\xc3\xa4rjestetyiss\xc3\xa4 MM-kotikisoissa. Paineet olivat kovat, sill\xc3\xa4 Ven\xc3\xa4j\xc3\xa4lt\xc3\xa4 odotettiin kisoista MM-kultamitalia. Bryzgalov pelasi kisoissa nelj\xc3\xa4 ottelua, torjuntaprosentilla 88,0\xc2\xa0%, kisoissa joissa NHL-t\xc3\xa4hti\xc3\xa4 t\xc3\xa4ynn\xc3\xa4 ollut Ven\xc3\xa4j\xc3\xa4n joukkue j\xc3\xa4i katastrofaalisesti yhdenneksitoista._NEWLINE_Bryzgalov valittiin Ven\xc3\xa4j\xc3\xa4n joukkueeseen my\xc3\xb6s vuoden 2002 Salt Lake Cityn Olympialaisiin. Bryzgalov oli kisoissa varamaalivahti, Nikolai Habibulinin ollessa Ven\xc3\xa4j\xc3\xa4n ykk\xc3\xb6smaalivahti. Ven\xc3\xa4j\xc3\xa4n joukkue saavutti kisoista pronssimitalin, mik\xc3\xa4 oli Bryzgalovin uran ensimm\xc3\xa4inen ja toistaiseksi ainoa olympiamitali. Pronssiottelussa Ven\xc3\xa4j\xc3\xa4 voitti kisojen suuryll\xc3\xa4tt\xc3\xa4j\xc3\xa4 Valko-Ven\xc3\xa4j\xc3\xa4n 7\xe2\x80\x932. Bryzgalov valittiin Ven\xc3\xa4j\xc3\xa4n kakkosmaalivahdiksi joukkueeseen 2004 maailmancupiin. Alun perin Nikolai Habibulinin piti olla Ven\xc3\xa4j\xc3\xa4n ykk\xc3\xb6smaalivahti, mutta h\xc3\xa4n loukkaantui ennen turnausta, ja Bryzgalov nousi Ven\xc3\xa4j\xc3\xa4n ykk\xc3\xb6smaalivahdiksi. Alkulohkossa Ven\xc3\xa4j\xc3\xa4 sijoittui toiseksi, voitettuaan Slovakian ja Yhdysvallat. Joukkue kuitenkin h\xc3\xa4visi Kanadalle. Ensimm\xc3\xa4isell\xc3\xa4 pudotuspelikierroksella Ven\xc3\xa4j\xc3\xa4 pelasi Yhdysvaltoja vastaan, h\xc3\xa4visi ottelun 5\xe2\x80\x933 ja putosi jatkosta. Bryzgalov torjui Ven\xc3\xa4j\xc3\xa4n maalilla ottelussa vain 16 kertaa. Turnauksen torjuntaprosentti Bryzgalovilla oli 89,7\xc2\xa0%._NEWLINE_Vuoden 2006 Torinon olympiaturnauksen Ilja Bryzgalov aloitti Ven\xc3\xa4j\xc3\xa4n ykk\xc3\xb6smaalivahtina. Alun perin Bryzgalovin oli tarkoitus olla kakkosmaalivahti, mutta koska Nikolai Habibulin kielt\xc3\xa4ytyi tulemasta Olympialaisiin, Bryzgalov nousi ykk\xc3\xb6smaalivahdin rooliin. Bryzgalov kuitenkin pelasi heikon ottelun 5\xe2\x80\x933 tappiossa Slovakialle, ja niinp\xc3\xa4 h\xc3\xa4net penkitettiin lopputurnauksen ajaksi, ja Jevgeni Nabokov nousi ykk\xc3\xb6smaalivahdiksi. Ven\xc3\xa4j\xc3\xa4 sijoittui turnauksessa nelj\xc3\xa4nneksi._NEWLINE_Seuraavan kerran Ilja Bryzgalov edusti Ven\xc3\xa4j\xc3\xa4\xc3\xa4 vuoden 2009 Sveitsin MM-kisoissa. Ven\xc3\xa4j\xc3\xa4n p\xc3\xa4\xc3\xa4valmentaja Vjatse\xc5\xa1lav Bykov valitsi Bryzgalovin kisoihin Ven\xc3\xa4j\xc3\xa4n ykk\xc3\xb6smaalivahdiksi. Bryzgalov pelasi loistavan turnauksen ja oli t\xc3\xa4rke\xc3\xa4ss\xc3\xa4 roolissa Ven\xc3\xa4j\xc3\xa4n edetess\xc3\xa4 aina MM-finaaliin asti. Finaalissa Ven\xc3\xa4j\xc3\xa4 kohtasi Kanadan, jonka se voitti tasaisessa ja j\xc3\xa4nnitt\xc3\xa4v\xc3\xa4ss\xc3\xa4 finaalissa 2\xe2\x80\x931. Bryzgalovin torjuntaprosentti turnauksesta oli komea 92,9\xc2\xa0% ja h\xc3\xa4n palasi kotiinsa Phoenixiin mukanaan arvostettu MM-kultamitali._NEWLINE_Bykov valitsi Bryzgalovin Ven\xc3\xa4j\xc3\xa4n joukkueen kakkosvahdiksi 2010 Vancouverin olympiakisoihin, San Jose Sharksin Jevgeni Nabokovin taakse. Bryzgalov pelasi kisoissa yhden voitokkaan alkulohko-ottelun, ja lis\xc3\xa4ksi h\xc3\xa4n vartio Ven\xc3\xa4j\xc3\xa4n maalia my\xc3\xb6s osan puoliv\xc3\xa4lier\xc3\xa4ottelussa Kanadaa vastaan. Kanada oli ottelussa ylivoimainen ja 7\xe2\x80\x933 Kanadan johtaessa Bykov vaihtoi Nabokovin pois maalilta ja Bryzgalovin tilalle. Kanada teki viel\xc3\xa4 yhden maalin Bryzgalovinkin taakse, ja voitti ottelun murskaavasti 8\xe2\x80\x933. _NEWLINE_Bryzgalov oli halukas tulemaan my\xc3\xb6s vuoden 2011 MM-kisoihin edustamaan maataan, mutta p\xc3\xa4\xc3\xa4valmentaja Bykov ei valinnut h\xc3\xa4nt\xc3\xa4 kisoihin, koska pelk\xc3\xa4si Bryzgalovin saapumisen joukkueeseen kesken kisojen h\xc3\xa4iritsev\xc3\xa4n ykk\xc3\xb6smaalivahtina kisat aloittanutta Jevgeni Nabokovia. Bryzgalov liittyi Ven\xc3\xa4j\xc3\xa4n joukkueeseen my\xc3\xb6s vuoden 2013 MM-kisoihin, Ruotsissa. Kisoissa Bryzgalov tasasi vastuun Ven\xc3\xa4j\xc3\xa4n maalilla toisen NHL-maalivahdin, Colorado Avalanchen Semjon Varlamovin kanssa. Ratkaisevan pudotuspeliottelun Yhdysvaltoja vastaan aloitti kuitenkin Bryzgalov, mik\xc3\xa4 vankisti h\xc3\xa4nen asemaansa ykk\xc3\xb6smaalivahtina. Ottelu oli kuitenkin Ven\xc3\xa4j\xc3\xa4lt\xc3\xa4 katastrofaalinen, USA voitti ottelun 8\xe2\x80\x933, ja Bryzgalov vaihdettiin Varlamoviin kesken ottelun Ven\xc3\xa4j\xc3\xa4n maalilla._NEWLINE_Ven\xc3\xa4j\xc3\xa4n j\xc3\xa4\xc3\xa4kiekkomaajoukkueen p\xc3\xa4\xc3\xa4valmentaja Zinetula Biljaletdinov ei valinnut Bryzgalovia edustamaan Ven\xc3\xa4j\xc3\xa4\xc3\xa4, Ven\xc3\xa4j\xc3\xa4ll\xc3\xa4 j\xc3\xa4rjestettyihin Sot\xc5\xa1in talviolympialaisiin 2014.\n_START_SECTION_\nMedia\n_START_PARAGRAPH_\nBryzgalov on tunnettu tokaisuistaan, piikikk\xc3\xa4ist\xc3\xa4 ja humoristisista lausunnoistaan medialle, sek\xc3\xa4 ven\xc3\xa4l\xc3\xa4istyylisest\xc3\xa4 tavastaan puhua englantia. Bryzgalov on lausunnoissaan medialle mm. haukkunut toimittajat, vitsaillut, luennehtinut Winnipegin s\xc3\xa4\xc3\xa4t\xc3\xa4 hirvitt\xc3\xa4v\xc3\xa4ksi ja ihmetellyt miten joku voi el\xc3\xa4\xc3\xa4 siell\xc3\xa4, sek\xc3\xa4 pohtinut syv\xc3\xa4llisi\xc3\xa4. T\xc3\xa4st\xc3\xa4 syyst\xc3\xa4 Bryzgalov onkin median suosikki, ja yksi seuratuimmista NHL-pelaajista mediassa._NEWLINE_Bryzgalov on my\xc3\xb6s tunnettu huudostaan "Hellooo meedia", jonka h\xc3\xa4n usein huutaa saapuessaan haastateltavaksi.\n_START_SECTION_\nPerhe\n_START_PARAGRAPH_\nIlja Bryzgalovilla on vaimo Jevgeni ja kaksi lasta, tyt\xc3\xa4r Valery sek\xc3\xa4 poika Vladislav. Perhe asuu Yorba Lindassa. Bryzgalov vietti viisi kes\xc3\xa4\xc3\xa4 Ven\xc3\xa4j\xc3\xa4ll\xc3\xa4 collegessa, jossa suoritti opintonsa voiden nyt opettaa ja valmentaa ven\xc3\xa4l\xc3\xa4isiss\xc3\xa4 kouluissa. H\xc3\xa4n nauttii kirjojen lukemisesta ja filosofian opiskelusta. Bryzgalov ei yrit\xc3\xa4 erityisesti j\xc3\xa4ljitell\xc3\xa4 ket\xc3\xa4\xc3\xa4n toista maalivahtia, vaan yritt\xc3\xa4\xc3\xa4 keskitty\xc3\xa4 tekem\xc3\xa4\xc3\xa4n parhaansa.'